د پي ټي ايي د بهرني فنډ مقدمه څه ده؟ چې شهباز شریف یې زر د فېصلې غوښتنه کړې
د پاکستان وزیراعظم شهباز شريف د ټاکنو د کمېشن [الېکشن کمېشن] نه غوښتنه کړې چې د پاکستان تحريک انصاف [پي ټي ايي] د بهرني فنډ په اړه د اوږدې مودې د ځنډ ښکار فېصله دې زر واوروي.
د پاکستان تحریک انصاف ګوند په جوړونکو غړو کې شامل اکبر اېس بابر چې اوس د دې ګوند غړی نه دی په کال 2014م کې يې الېکشن کمېشن ته خواست کړی وو چې په ګوند کې دننه په پېسو کې غبن (کرپشن) شوی او د بهر نه راتلونکو پېسو کې قوانين غلط کارول شوي دي. اکبر اېس بابر تور لګولی وو چې پي ټي ايي ته د بهر نه پېسې په غېر قانوني لارو(مني لانډرنګ) راغلي دي. د اکبر اېس بابر په خبره پي ټي ايي د بهرنيو اف شور کمپنيانو د لارې نزدې 30 لکه ډالره رايو ځای کړي او دا پېسې د غېرقانونه او هنډۍ د لارې پاکستان ته راغوښتل شوي دي. هغه دا تور هم لګولی وو چې پي ټي ايي ته د بهر هېوادونو نه کومې پېسې راغلي ياد ګوند الېکشن کمېشن ته په جمع کړي کاليز (اډټ) رپوټ کې دا پېسې پټې ساتلي دي. پي ټي ايي په کال 2019 کې د اکبر اېس بابر د قضيې پرضد اسلام اباد هايکورټ ته خواست کړی وو چې الېکشن کمېشن دې د ګوند د اکاونټونو پلټنې ودروي، خو عدالت دا خواست بيا الېکشن کمېشن ته لېږلی وو. له دغې وړاندې د کال 2018 د اپرېل په میاشت کې د الېکشن کمېشن مشر د ډايريکټر جنرل په مشرۍ درې کسيزه کميټي جوړه کړی شوې وه چې پي ټي ايي ته د بهر نه ترلاسه کېدونکو پېسو پلټنې وکړي. ياد ګوند د پلټنو دپاره په سکروټني کمېټۍ هم اعتراضونه کړي وو خو د هغه وخت د الېکشن کمېشن مشر سردار محمد رضا په مشرۍ بنچ دغه اعتراضونه رد کړي او کمېټۍ ته يې د پلټنو دوامداره ساتلو امر کړی وو. دا مقدمه چې روانه وه او د پلټنو کمېټۍ پلټنې پوره کړې د روان کال په 14م اپرېل د اسلام اباد هايکورټ جسټس محسن اختر کیاني په 30 ورځو کې د دې فېصلې اورولو حکم کړی وو خو پي ټي ايي بيا د دغه فېصلې پرضد اپيل کړی او د اسلام اباد هايکورټ جسټس اطهر من الله ویلي وو الېکشن کمېشن يوه اييني اداره ده او په 30 ورځو کې يې د فېصلې اورولو حکم معطل کړی وو. وزیراعظم شهباز شريف نن د نهې/ سه شنبې په ورځ [19 جولايۍ ] د يو ټویټ د لارې د الېکشن کمېشن نه غوښتي چې د پي ټي ایي د بهرنيو پېسو په اړه د اوږدې مودې د ځنډ ښکار فېصله واوروي. هغه تور لګولی چې عمران نياز ته د اوږدې مودې نه ازاده لار ورکړی شوې او د دې باوجود هغه په ملکي ادارو شرمناکه حملې کوي. هغه ورکړی شوې استثنا ملکي ادارو ته زیان رسولی دی. شهباز شريف دغه غوښتنه په داسې حال کې کړې چې په 17 جولایۍ پي ټي ايي د پنجاب صوبې په ضمني ټاکنو کې په 20 څوکيو کې 15 ګټلي دي او عمران خان بیا د الېکشن کمېشن د مشر نه د استعفا غوښتنه کړې ده. عمران خان پرون ويلي، د موجوده الېکشن کمېشنر سکندر سلطان راجه په مشرۍ کې سوتره ټاکنې نه شي کېدی، هغه الېکشن کمشنر ته په مخاطب کولو سره ويلي، ته يو جانبداره تن يې او د يو ګوند سره ولاړ يې. خو الېکشن کمېشن د عمران خان تورونه رد کړي او ویلي يې دي، دغه تورونه هيڅ حقيقت نه لري او الېکشن کمېشن د ايين او قانون ترمخه خپلې زمه وارۍ پوره کوي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.